Diari Oficial de la Generalitat Valenciana


Sumari del DOGV 8145, del 09-10-2017 (2017/8895)

DECRET 142/2017, de 6 d'octubre, del Consell, pel qual es concedeix la Distinció de la Generalitat al Mèrit Científic a María Blasco Marhuenda.
-----------------------------------------------------------------------------------------------------------------------------------------------

### Dades del document

Número de DOGV
:   8145

Data del DOGV
:   09-10-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/8895


Data del document
:   06-10-2017

Organisme emissor
:   Presidència de la Generalitat

Tipus de document
:   Decret

Descriptors 

:   * distinció honorífica

DECRET 142/2017, de 6 d'octubre, del Consell, pel qual es concedeix la Distinció de la Generalitat al Mèrit Científic a María Blasco Marhuenda.  
 [2017/8895]  
El Decret 152/2010, d'1 d'octubre, del Consell, va crear la Distinció de la Generalitat al Mèrit Científic, per a reconèixer la labor, conducta i trajectòria de totes aquelles persones i entitats compromeses amb la investigació i la ciència a la Comunitat Valenciana.  
Nascuda a Alacant en 1965, María Blasco Marhuenda va realitzar la seua tesi doctoral sobre les polimerases d'ADN virals en el Centre de Biologia Molecular Severo Ochoa, sota la supervisió de Margarita Salas, i es va doctorar en Bioquímica i Biologia Molecular en 1993 en la Universitat Autònoma de Madrid. Després d'una estada en els Estats Units va tornar a Espanya, en 1997, per a establir-se com a Cap de Grup en el Centre Nacional de Biotecnologia. En 2003 es va traslladar al Centre Nacional d'Investigacions Oncològiques (CNIO) com a cap del Grup de Telòmers i Telomerasa, i directora del Programa d'Oncologia Molecular. Blasco va exercir la vicedirecció d'Investigació Bàsica de l'esmentat centre, des de 2005 fins a juny de 2011, data en què va assumir el seu càrrec actual com a directora del CNIO.  
Les investigacions pioneres de María Blasco han establert la funció fonamental que els telòmers i la telomerasa exerceixen en els processos de càncer i envelliment. En concret, les seues troballes han demostrat que la reactivació de la telomerasa és suficient per a retardar l'envelliment i malalties associades a aquest. La seua labor investigadora s'ha traduït també en diverses patents internacionals, i en la creació d'una companyia biotecnològica com a spin-off del CNIO, que opera en més de 30 països, proporcionant anàlisi de longitud telomèrica per a ús biomèdic.  
María Blasco ha sigut reconeguda amb diversos guardons i distincions: el Josef Steiner Cancer Research Award (Suïssa), la Medalla d'Or d'EMBO (European Molecular Biology Organization), l'European Körber Science Award (Alemanya), el Premi Carmen y Severo Ochoa en Biologia Molecular, el Premi Rei Jaume I d'Investigació Bàsica, el premi Alberto Sols a la millor labor investigadora en les Ciències de la Salut, el Premi Fundació Lilly d'Investigació Preclínica 2010, el Premi Nacional Santiago Ramón y Cajal 2010 d'Investigació en Biologia i el Premi de la Comunitat de Madrid Miguel Catalán 2016 a la carrera investigadora.  
Per això, com a reconeixement de la seua àmplia trajectòria científica i investigadora en la comprensió dels mecanismes de la vida i de l'envelliment, amb la deliberació prèvia del Consell, en la reunió de 6 d'octubre de 2017,  
  
  
DECRETE  
  
Concedir la Distinció de la Generalitat al Mèrit Científic a María Blasco Marhuenda  
  
València, 6 d'octubre de 2017  
  
El president de la Generalitat,  
XIMO PUIG I FERRER